EURÓPSKA KOMISIA V Bruseli13. 9. 2018 COM(2018) 623 final SPRÁVA KOMISIE o pokroku dosiahnutom pri príprave na posilnenú úlohu Železničnej agentúry Európskej únie na základe smernice (EÚ) 2016/797 o interoperabilite železničného systému v Európskej únii











SPRÁVA KOMISIE o pokroku dosiahnutom pri príprave na posilnenú úlohu Železničnej agentúry Európskej únie na základe smernice (EÚ) 2016/797 o interoperabilite železničného systému v Európskej únii 1.Úvod Technický pilier štvrtého železničného balíka, ktorý Európsky parlament a Rada prijali v máji 2016, zahŕňa tieto právne predpisy: -smernicu Európskeho parlamentu a Rady (EÚ) 2016/798 z 11. mája 2016 o bezpečnosti železníc (ďalej len „smernica o bezpečnosti“). Nadobudnutím účinnosti technického piliera štvrtého železničného balíka sa úloha Železničnej agentúry Európskej únie (ďalej len „agentúra“) podstatne rozšírila. Od 16. júna 2019 sa agentúra stane orgánom EÚ zodpovedným za vydávanie povolení na uvedenie železničných vozidiel na trh a vydávanie jednotných bezpečnostných osvedčení pre železničné podniky. Agentúra sa takisto stane systémovým orgánom pre Európsky systém riadenia železničnej dopravy (ďalej len „ERTMS“) vrátane schvaľovania traťových projektov ERTMS. Účinné vykonávanie technického piliera štvrtého železničného balíka si na jednej strane vyžaduje, aby sa dokončil právny rámec jednak v zmysle transpozície tohto balíka členskými štátmi do vnútroštátneho práva, jednak prijatím potrebných delegovaných a vykonávacích aktov Komisiou, a na druhej strane aby agentúra disponovala potrebnými ľudskými zdrojmi, vnútornými postupmi a dohodami so všetkými 26 vnútroštátnymi bezpečnostnými orgánmi. Všetky výhody štvrtého železničného balíka sa môžu dosiahnuť iba vtedy, ak sa plne vykoná v celej EÚ. Je nevyhnutné, aby sa všetky zainteresované strany v železničnom sektore zaviazali k odstráneniu všetkých zostávajúcich administratívnych a technických prekážok a aby pri tom spolupracovali. Osobitnú pozornosť je potrebné venovať zavedeniu spoločného prístupu k pravidlám bezpečnosti a interoperability. V tejto správe sa opisuje pokrok zaznamenaný v súvislosti s prípravou na posilnenú úlohu agentúry, ako sa vyžaduje v článku 53 ods. 1 smernice o interoperabilite. 2.Pokrok zaznamenaný pri príprave na posilnenú úlohu Železničnej agentúry Európskej únie 2.1.Transpozícia členskými štátmi EÚ Podľa článku 33 smernice o bezpečnosti a článku 57 smernice o interoperabilite musia všetky členské štáty do 16. júna 2019 uviesť do účinnosti zákony, iné právne predpisy a správne opatrenia potrebné na dosiahnutie súladu s ustanoveniami technického piliera štvrtého železničného balíka. Štvrtý železničný balík v odôvodnených prípadoch členským štátom umožňuje lehotu určenú na transpozíciu predĺžiť o 1 rok, t. j. do 16. júna 2020. Členské štáty, ktoré požiadajú o predĺženie, musia do 16. decembra 2018 oznámiť túto skutočnosť agentúre a Komisii a predložiť dôvody takéhoto predĺženia. Komisia pozorne sleduje pokrok členských štátov pri navrhovaní a prijímaní vnútroštátnych právnych predpisov a vedie s nimi pravidelné diskusie. Komisia najmä poskytuje členským štátom usmernenia, ako organizovať prechodné obdobie medzi starým a novým režimom. Hoci vidieť náznaky pozitívneho vývoja, je príliš skoro, aby bolo možné potvrdiť, že veľký počet členských štátov transponuje technický pilier štvrtého železničného balíka do 16. júna 2019. 2.2.Vypracúvanie delegovaných a vykonávacích aktov V rámci technického piliera štvrtého železničného balíka sa od Komisie vyžaduje, aby prijala značný počet delegovaných alebo vykonávacích aktov na dokončenie legislatívneho rámca technického piliera. Okrem toho sú potrebné revízie technických špecifikácií interoperability (ďalej len „TSI“) v súvislosti s novými požiadavkami stanovenými v rámci štvrtého železničného balíka, ako aj s vykonávacím rozhodnutím Komisie o Európskom registri povolených typov vozidiel, o ktorých by mal Výbor pre interoperabilitu a bezpečnosť železníc hlasovať v januári 2019. Vykonávacie rozhodnutia Komisie, ktorými sa stanovujú špecifikácie pre európsky register vozidiel a register infraštruktúry, sa prijmú v priebehu rokov 2018 a 2019 (v tomto poradí). Zoznam aktov, ktoré sa prijali alebo majú prijať, je uvedený v prílohe k tejto správe.

Prechodnými doložkami sa zabraňuje zdvojeniu postupov alebo opätovnému posudzovaniu žiadostí, ktoré boli predložené vnútroštátnym bezpečnostným orgánom, ktoré však agentúra uzavrie až po 16. júni 2019. 2.3.Úprava vnútroštátnych predpisov Technický pilier štvrtého železničného balíka zlepší interoperabilita a bezpečnosť v Európe nielen vďaka posilneným úlohám agentúry a ďalšej harmonizácii technických špecifikácií. Základným predpokladom pre vykonanie štvrtého železničného balíka je zníženie značného počtu prekrývajúcich sa a netransparentných vnútroštátnych predpisov. Železničné podniky a výrobcovia železničných výrobkov už roky trpia v dôsledku nedostatočnej transparentnosti a nejednotnosti pravidiel v európskom železničnom priestore. S cieľom rýchlo zlepšiť fungovanie európskeho železničného priestoru agentúra a vnútroštátne bezpečnostné orgány spoločne pracujú na odstránení 14 000 zastaraných alebo nadbytočných vnútroštátnych predpisov. To zahŕňa odstránenie zbytočných procedurálnych krokov, ktoré by mohli brániť neobmedzenému prístupu služieb železničnej dopravy k infraštruktúre. Podľa najnovších údajov agentúry sa dosiahol značný pokrok a vnútroštátne predpisy týkajúce sa najmä železničných koľajových vozidiel sa zredukovali na menej ako 10 % pôvodného množstva. 2.4.Vývoj pripravenosti agentúry Novým nariadením o agentúre sa zaviedli mnohé dôležité zmeny, ktorými sa posilňuje úloha, ktorú má agentúra zohrávať, a ktorými sa jej poskytujú potrebné nástroje na dosiahnutie tohto cieľa. Tieto zmeny sa týkajú riadenia agentúry, jej zdrojov, kapacít a možností, ako aj IT nástrojov a rôznych ďalších zručností. a) Riadenie Najdôležitejšou zmenou v oblasti riadenia je zavedenie režimu poplatkov za vydávanie osvedčení, povolení a schválení, ako aj odvolací postup, ktorý stranám dotknutým rozhodnutiami agentúry umožňuje žiadať o potrebné opravné prostriedky. Komisia prijala vykonávacie akty týkajúce sa pravidiel fungovania odvolacej rady agentúry, ako aj sadzieb a zásad týkajúcich sa poplatkov a platieb vyberaných agentúrou. Odvolacia rada agentúry zabezpečí nezávislý a nestranný odvolací mechanizmus. S cieľom dosiahnuť plnú funkčnosť do 16. júna 2019 prebieha proces výberu členov rady, do ktorého sú zapojené Komisia aj riadiaca rada agentúry, ktorá je poverená formálnym vymenúvaním členov a predsedu. S cieľom zabezpečiť nestranné a účinné služby bude agentúra účtovať žiadateľom plné náklady na poskytnuté služby vrátane náhrady nákladov vynaložených vnútroštátnymi bezpečnostným orgánmi za ich príspevok k posudzovaniu žiadostí v súvislosti s príslušnými vnútroštátnymi predpismi. Z dôvodu pochybností týkajúcich sa prechodu vysvetlených v časti 3 tejto správy bude tento režim spočiatku založený na variabilných sadzbách v závislosti od času stráveného vybavovaním príslušnej žiadosti. V doložke o revízii sa však vyzýva na prehodnotenie systému s cieľom zaviesť v budúcnosti pevné sadzby, aspoň pre časť poplatkov a platieb. b) Zdroje, kapacity a možnosti Na účely stanovenia pracovných metód, zdrojov a plánovania agentúry vychádza táto správa z predpokladu, že väčšina členských štátov EÚ dodrží lehotu na transpozíciu stanovenú na 16. júna 2019. Po uplynutí lehoty na transpozíciu sa počíta s výrazným zvýšením pracovného zaťaženia, ktoré sa postupom času pravdepodobne ešte zvýši. Agentúra a vnútroštátne bezpečnostné orgány so vstupmi od ostatných orgánov v železničnom sektore vyvíjajú vo svojich príslušných oblastiach zodpovednosti maximálne úsilie s cieľom predpovedať budúci vývoj pracovného zaťaženia agentúry. Vzhľadom na možnosti, ktoré ponúka železničnému sektoru štvrtý železničný balík, však treba uznať, že skutočnú zmenu pracovného zaťaženia vyplývajúcu z vydávania povolení a osvedčení je ťažké vyčísliť vopred, a to aj pokiaľ ide o jej vplyv a načasovanie. Okrem nových úloh spojených s vydávaním povolení a osvedčení sa musí zachovať schopnosť agentúry plniť ďalšie základné úlohy vyplývajúce z právnych predpisov, ako sú technická pomoc a politické odporúčania Komisii. Na účely monitorovania pripravenosti železničného sektora plniť požiadavky technického piliera štvrtého železničného balíka sa zriadila riadiaca skupina podliehajúca riadiacej rade agentúry. Skladá sa z riadiacich pracovníkov niektorých vnútroštátnych bezpečnostných orgánov, zástupcov najviac dotknutých združení sektora, zástupcu Európskej agentúry pre bezpečnosť letectva a výkonného riaditeľa agentúry, ako aj zástupcu Komisie. Zavedenie činností založených na poplatkoch si okrem toho vyžiada vytvorenie systému zdrojov a interných postupov v rámci agentúry na zabezpečenie stanovovania a sledovania úloh vyplývajúcich zo zákona a úloh založených na poplatkoch v súvislosti s nevyhnutnými finančnými a ľudskými zdrojmi. Agentúra upravuje svoju vnútornú štruktúru s cieľom zlepšiť účinnosť svojich vnútorných zdrojov a jasne oddeliť jednotlivé úlohy. V rámci novej štruktúry sa plánuje zavedenie rozdelenia funkcií na spoplatnené funkcie a poradné funkcie. Tento proces bude zahŕňať prvok flexibility, pokiaľ ide o prispôsobenie pridelenia pracovníkov s pomocou interných a externých expertov, ak si to pracovné zaťaženie bude vyžadovať. Spomedzi pracovných pozícií plánovaných v rámci rozpočtu agentúry na rok 2018 a návrhu rozpočtu na rok 2019 určila agentúra okolo 24 pozícií, ktoré sa považujú za nevyhnutné na to, aby mohla prevziať svoju novú úlohu a zodpovednosť. Vzhľadom na riziká, ktoré pre agentúru predstavujú externé faktory, s ktorými sa prechod prirodzene spája, je základným predpokladom včasné získanie potrebných ľudských zdrojov s náležitou kvalifikáciou na dané úlohy. Vyvíja sa značné úsilie v oblasti prijímania pracovníkov s cieľom zaplniť všetky voľné pracovné miesta v priebehu roku 2018. c) IT nástroje a rôzne zručnosti Začalo sa pracovať na spoločnom IT nástroji na predkladanie žiadostí agentúre alebo vnútroštátnemu bezpečnostnému orgánu. Na základe nového právneho rámca sa vyžaduje vytvorenie informačného a komunikačného systému s funkciou virtuálneho jednotného kontaktného miesta (ďalej len „OSS“), prostredníctvom ktorého sa bude žiadateľom, agentúre a vnútroštátnym bezpečnostným orgánom poskytovať podpora pri plnení ich úloh v súvislosti s jednotnými bezpečnostnými osvedčeniami, povoleniami pre vozidlá a schvaľovaním traťových projektov ERTMS. Základné funkčné a technické špecifikácie OSS prijala riadiaca rada agentúry v septembri 2017. Prvá verzia zahŕňajúca všetky potrebné funkcie, ktorej spustenie sa plánuje na júl 2018, sa bude používať na tieňové prevádzkovanie, na ktorom sa agentúra dohodla s vnútroštátnymi bezpečnostnými orgánmi. Všetky funkcie OSS by mali byť dostupné vo februári 2019, odkedy by mali žiadatelia o povolenia pre vozidlá mať možnosť predkladať prvé žiadosti. Pri konečnej verzii sa zohľadní spätná väzba získaná počas tieňovej prevádzky a tzv. náučné prípady a zavedú sa všetky ostatné sekundárne funkcie. To by malo byť k dispozícii do 16. júna 2019. Ďalšie IT nástroje, ktoré v súčasnosti agentúra používa, treba aktualizovať cestou spolupráce medzi Komisiou, agentúrou a členskými štátmi s cieľom zlepšiť účinnú komunikáciu a poskytovanie kľúčových informácií medzi všetkými aktérmi zodpovednými za bezpečnosť a interoperabilitu železníc. V budúcnosti bude zodpovednosťou železničných podnikov pred používaním skontrolovať, či sa schválilo uvedenie vozidla na trh a či je kompatibilné s traťou, na ktorej sa má prevádzkovať. Túto úlohu pomôžu železničným podnikom vykonať informácie nachádzajúce sa v registroch vozidiel a infraštruktúry.

Špecifikácie pre register infraštruktúry sa do júna 2019 zaktualizujú o vylepšený súbor parametrov infraštruktúry, ktoré umožňujú kontrolu technickej kompatibility medzi vozidlom a traťou v súlade s článkom 23 smernice o interoperabilite a vykonávacím rozhodnutím Komisie, ktorým sa stanovujú špecifikácie pre register infraštruktúry. Po aktualizácii bude na členských štátoch, aby register infraštruktúry náležite naplnili. Okrem toho bude potrebné prispôsobiť aj registre povolení pre vozidlá a typov vozidiel. V decembri 2017 vydala agentúra odporúčanie týkajúce sa špecifikácie európskeho registra vozidiel uvedeného v článku 47 smernice o interoperabilite. Odporúčanie týkajúce sa revízie európskeho registra povolených typov vozidiel uvedeného v článku 48 smernice o interoperabilite bude vydané neskôr v roku 2018. S cieľom zabezpečiť bezproblémový prechod a získať potrebné odborné znalostí začala agentúra v júni 2017 s vnútroštátnymi bezpečnostnými orgánmi spolupracovať na tzv. náučných prípadoch týkajúcich sa vydávania povolení pre vozidlá a bezpečnostných osvedčení. Koncom roku 2018 spustí tieňovú prevádzku s cieľom otestovať postupy a systémy. Týmto spôsobom agentúra nadobudne skúsenosti a vytvorí vnútorné pracovné metódy a zároveň sa oboznámi so žiadosťami a projektmi, ktoré môžu pokračovať po 16. júni 2019 a budú teda patriť do pôsobnosti agentúry. Od polovice roka 2018 agentúra začne, ak žiadatelia a vnútroštátne bezpečnostné orgány budú súhlasiť, predbežne komunikovať so žiadateľmi, ktorých bezpečnostné osvedčenia vypršia po 16. júni 2019. Na podporu žiadateľov pri uplatňovaní nových pravidiel agentúra pripravuje usmernenia k podávaniu žiadostí o povolenia pre vozidlá a bezpečnostné osvedčenia. Prípravné práce na nich sa začali v roku 2017. Prvá verzia usmernenia k podávaniu žiadostí o povolenia pre vozidlá bude hotová do konca júla 2018 na použitie pre tieňovú prevádzku. V usmernení k podávaniu žiadostí o jednotné bezpečnostné osvedčenie sa budú zohľadňovať spoločné bezpečnostné metódy a budú sa ním poskytovať dodatočné informácie, ktoré sa považujú za potrebné, okrem iného z hľadiska kultúry bezpečnosti a ľudských a organizačných faktorov. Aktualizované verzie usmernení k podávaniu žiadostí, v ktorých budú zohľadnené výsledky tieňovej prevádzky a tzv. náučných prípadov, sa vydajú v dostatočnom predstihu pred 16. júnom 2019. S cieľom vytvoriť postupy pre schvaľovanie traťových projektov ERTMS sa Komisia a agentúra zapojili do diskusií so železničným sektorom. V roku 2017 sa riešili štyri tzv. náučné prípady. Na základe toho Komisia prijala odporúčanie pre schvaľovanie traťových projektov ERTMS. Očakáva sa, že v priebehu roku 2018 sa do tohto procesu zapojí viac členských štátov EÚ, čo agentúre umožní vypracovať interné usmernenia pre proces schvaľovania traťových projektov ERTMS. Zriadením agentúry ako systémového orgánu na monitorovanie interoperability riešení ERTMS pre železničnú infraštruktúru v rámci štvrtého železničného balíka sa pravdepodobne výrazne urýchli harmonizácia zavádzania ERTMS. V roku 2016 sa agentúra a vnútroštátne bezpečnostné orgány dohodli na pozičnom dokumente týkajúcom sa vytvorenia skupiny expertov. Do polovice roka 2018 by mali vnútroštátne bezpečnostné orgány vymenovať svojich expertov, aby mohla agentúra dokončiť ich odbornú prípravu v súvislosti s požiadavkami na spoluprácu ešte pred 16. júnom 2019. Ak sa v určitých oblastiach odborných znalostí zistia nedostatky, vytvorí sa postup na určenie expertov mimo vnútroštátnych bezpečnostných orgánov a ich začlenenie do skupiny expertov. Počas tieňovej prevádzky sa budú ďalej testovať mechanizmy spolupráce v rámci skupiny expertov. 2.5.Pokrok pri uzatváraní dohôd o spolupráci medzi agentúrou a vnútroštátnymi bezpečnostným orgánmi V nariadení o agentúre sa vyžaduje, aby agentúra a vnútroštátne bezpečnostné orgány uzatvorili dohody o spolupráci týkajúce sa vykonávania činností súvisiacich s vydávaním povolení pre vozidlá a bezpečnostných osvedčení na základe usmernení a zoznamu hlavných prvkov určených riadiacou radou agentúry. Usmernenia a zoznam hlavných prvkov riadiaca rada agentúry prijala v júni 2018. Agentúra bude viesť rokovania o dohodách o spolupráci s jednotlivými vnútroštátnymi bezpečnostným orgánmi s cieľom uzavrieť ich skôr než začne vykonávať svoje nové povinnosti. 3.Posúdenie neistôt súvisiacich s prechodom S prechodom z čisto poradnej agentúry s úlohami vyplývajúcimi z právnych predpisov poskytujúcej technické odporúčania Komisii a členským štátom na subjekt vydávajúci povolenia/osvedčenia a generujúci príjmy vo v zásade nepredvídateľnom prostredí sa prirodzene spájajú určité ťažkosti, na prekonanie ktorých agentúra a Komisia vynakladajú obrovské úsilie. Osobitným prvkom spôsobujúcim neistotu je nedostatočná predvídateľnosť počtu žiadostí, ktoré agentúra očakáva, že dostane od polovice roka 2019 a neskôr, a s tým súvisiace vygenerované príjmy. Očakávanie týchto rizík si vyžaduje dôkladnú analýzu potrieb prechodného rozpočtu agentúry. Prechodné obdobie 2019 – 2020 je poznačené ďalšou rovinou neistoty, ktorá sa týka transpozície ustanovení technického piliera štvrtého železničného balíka všetkými členskými štátmi do 16. júna 2019, keďže sa im poskytuje možnosť požiadať o predĺženie lehoty na transpozíciu o 12 mesiacov. Tým sa sťažuje predvídateľnosť pracovného zaťaženia agentúry; predpokladá sa, že za počiatočným obmedzeným počtom žiadostí bude nasledovať možný hlavný nával žiadostí v nasledujúcich obdobiach spôsobený predĺžením lehoty na transpozíciu v rámci technického piliera štvrtého železničného balíka. Členské štáty musia do 16. decembra 2018 Komisii a agentúre oznámiť akékoľvek predĺženie lehoty na transpozíciu po 16. júni 2019. Včasné uzatvorenie dohôd o spolupráci vrátane rozdelenia úloh a príjmov je absolútne nevyhnutné na to, aby mohla agentúra plne vykonávať svoj nový súbor úloh ako subjekt vydávajúci povolenia a osvedčenia. Neuzatvorenie takýchto dohôd alebo akékoľvek oneskorenie môže negatívne ovplyvniť schopnosť agentúry plniť si svoje príslušné povinnosti. Agentúra nesie plnú zodpovednosť za svoj podiel na tomto procese, ako aj za celý proces vydávania povolení alebo osvedčení vrátane posúdení vnútroštátnych predpisov vykonávaných vnútroštátnymi bezpečnostným orgánmi. Agentúra v úzkej spolupráci so sieťou vnútroštátnych bezpečnostných orgánov pracuje na znížení rizika neskorého uzatvorenia dohôd o spolupráci. Povaha činností agentúry si vyžaduje náležitú starostlivosť a dôkladné monitorovanie vývoja v členských štátoch, ako aj v železničnom sektore s cieľom znížiť neistoty súvisiace s prechodom na prijateľné minimum. 4.ZÁVER Železničný sektor si vyžaduje čo najskoršiu implementáciu technického piliera štvrtého železničného balíka, pretože sa ním zavádza systém skutočne transparentných a nestranných železničných pravidiel na úrovni EÚ odstránením zbytočných vnútroštátnych prekážok. Komisia a agentúra uskutočnili regulačné a organizačné kroky s cieľom zabezpečiť, aby bola úloha agentúry od 16. júna 2019 posilnená. Agentúra stupňuje svoje úsilie s cieľom posilniť svoju schopnosť splniť požadované ciele stanovené pre jej novú úlohu do 16. júna 2019. Komisia aktívne monitoruje pripravenosť agentúry prostredníctvom svojho členstva vo výkonnej rade a riadiacej rade agentúry a úzkej a pravidelnej spolupráce medzi oboma inštitúciami. Úspech technického piliera štvrtého železničného balíka však do veľkej miery závisí od jeho včasnej a úplnej transpozície členskými štátmi a poskytnutia požadovanej kvality aj kvantity odborných znalostí a výsledkov, za ktoré vnútroštátne bezpečnostné orgány nesú zodpovednosť. Agentúra si musí počas prípravy na nové úlohy zachovať schopnosť plniť ďalšie základné úlohy, ktoré jej vyplývajú zo zákona. Kľúčovú úlohu v tom zohrávajú najmä špecializovaní pracovníci s vysokou úrovňou odborných a jazykových znalostí. U pracovníkov zamestnaných v rokoch 2018/2019 sa preto bude musieť zachovať financovanie z dotácií, kým sa činnosťami spojeným s vydávaním osvedčení a povolení v roku 2019 a neskôr nezačnú generovať poplatky a platby.